Tmuqel-iyi-d s wallen-is, ur tumin ara d nekk aya, qqimeɣ tama-s, nsusem di sin nettmektay-d talliyin i d-nesԑedda akken, Salma tesfeḍ imaṭṭawen-is, tenna-d s usḥissef : twalaḍ amek i ttbeddilen wussan ? Twalaḍ amek i aɣ-yesseԑreq zzman abrid, ur neḥṣi kra, armi i d-nufa iman-nneɣ da ? Da i aɣ-tsemlal tefsut s tayri, da i aɣ-tsemlal di tegrest deg ubrid, n tmettant. Ayakken i yecbeḥ wass-nni, i yerẓag yiḍ-a ?